लोगो एचडीएफसी एर्गो का, सील आईसीआईसीआई लोंबार्ड की
इंश्योरेंस के नाम पर कैसे ठगा, सुनिए इनसे...
इंश्योरेंस पॉलिसी लेकर कंपनी में गए तब राज खुला फर्जीवाड़े का
इंदौर डीबी स्टार
कहीं ऐसा ना हो, आप सस्ती पॉलिसी के चक्कर में अपनी गाढ़ी कमाई लुटा बैठें। दरअसल, शहर के पेट्रोल पंपों पर कम कीमत में ताबड़तोड़ फर्जी इंश्योरेंस करने का गोरखधंधा चल रहा है। सस्ती इंश्योरेंस पॉलिसी और समय बचाने के लालच में वाहन चालक पेट्रोल पंपों में खुली इन बीमा दुकानों से इंश्योरेंस तो करवा लेते हैं। उन्हें पॉलिसी के फर्जी होने का पता तब चलता है, जब वे इसे रिन्यू कराने के लिए कंपनी के ऑफिस में जाते हैं।
कंपनी में गए तो होश उड़ गए
डीबी स्टार की पड़ताल में सामने आए एचडीएफसी एर्गो और आईसीआईसीआई लोम्बार्ड इंश्योरेंस कंपनी के दो मामले इस धोखाधड़ी की पोल खोल रहे हैं। जहां दोनों वाहन स्वामियों ने रसोमा चौराहे के पास स्थित पेट्रोल पंप पर अपनी गाड़ियों का बीमा कराया। युवक ने रजिस्ट्रेशन, चेसिस और इंजिन की जानकारी लेकर एचडीएफसी एर्गो के लोगो वाली कम्प्यूटराइज्ड पॉलिसी निकाल कर दे दी। पॉलिसी में ऊपर एचडीएफसी एर्गो लिखा है, मगर नीचे सील आईसीआईसीआई लोंबार्ड की लगी है। जब दोनों वाहन स्वामी पॉलिसी रिन्यू कराने एचडीएफसी एर्गो और आईसीआईसीआई लोंबार्ड कंपनी के दफ्तर पहुंचे तो उनके होश उड़ गए। पता चला, वे सालभर से जिस कागज को इंश्योरेंस पॉलिसी समझ रहे हैं, हकीकत में वह नकली है। दोनों पॉलिसियां ना तो एचडीएफसी एर्गो के रिकॉर्ड में मिली और ना आईसीआईसीआई लोंबार्ड ने पॉलिसी को अपना माना।
नकली इंश्योरेंस पॉलिसी के नुकसान
यदि आपकी इंश्योरेंस पॉलिसी नकली है। आपकी गाड़ी से कोई दुर्घटना हो जाती है या आपकी गाड़ी चोरी हो जाती है तो ऐसी सूरत में आप किसी प्रकार की क्षतिपूर्ति के हकदार नहीं होंगे। बगैर इंश्योरेंस गाड़ी चलाने के आरोप में आपके खिलाफ मोटर व्हीकल एक्ट के तहत कार्रवाई हो सकती है। इतना ही नहीं, आगजनी या अन्य किसी हादसे के बाद भी आपको मुआवजा नहीं मिल सकेगा।
इंश्योरेंस कंपनी से करेंगे बात
हमने आईसीआईसीआई लोंबार्ड को सिर्फ जगह दी है। उसके कर्मचारी ही इंश्योरेंस करते हैं। यदि फर्जी पॉलिसी के मामले हुए हैं तो वाहन स्वामी पेट्रोल पंप पर लिखित शिकायत करें। हम अपने डीलर से बात करते हैं। इंश्योरेंस कंपनी के अधिकारियों से भी चर्चा करेंगे, ताकि आगे इस तरह की धोखाधड़ी को अंजाम ना दे सके।  अमित कुमार, मैनेजर, इंडियन ऑइल
पॉलिसी पर नहीं लगाते सील
हम अपनी सारी पॉलिसी ऑनलाइन करते हैं। इसमें स्टाम्प की जरूरत नहीं होती। पेट्रोल पंपों पर हमारे एजेंट मोबाइल एप में कस्टमर का मोबाइल नंबर, ई-मेल और बाकी जानकारी लेकर उसके मेल पर ही पॉलिसी भेज देते हैं। यदि कागज पर सील लगाकर पॉलिसी की गई है तो यह पूरी तरह फर्जी है। किसी इंश्योरेंस एजेंट ने यह खेल किया है। ग्राहक पूरी मालूमात के बाद ही इंश्योरेंस पॉलिसी कराएं।  संदीप पाहुजा, ऑफिसर, आईसीआईसीआई लोंबार्ड
पॉलिसी लेते समय देखना था
हम ऐसी पॉलिसी नहीं करते, जिसमें लोगो हमारा हो और स्टाम्प दूसरी कंपनी का। ग्राहकों को पॉलिसी लेते वक्त यह ध्यान रखना चाहिए कि उनकी पॉलिसी सही है या नहीं। नीचे किसी दूसरी कंपनी की सील लगी है तो वाहन मालिक को उसी वक्त देखना चाहिए था। हमें शिकायत मिले तो हम अपनी लीगल सेल से बात कर इस मामले में कार्रवाई करेंगे।  उज्ज्वल चतुर्वेदी, ऑफिसर, एचडीएफसी एर्गो
hin_Deva hin_Deva hin_Deva hne_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva hin_Deva